กรุงเทพมหานคร ตรวจเข้มมาตรฐานรถพยาบาล สร้างความมั่นใจด้านความปลอดภัยในชีวิตให้แก่ประชาชน
กรุงเทพมหานคร ตรวจเข้มมาตรฐานรถพยาบาล สร้างความมั่นใจด้านความปลอดภัยในชีวิตให้แก่ประชาชนพล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดโครงการตรวจรับรองรถบริการการแพทย์ฉุกเฉินในระบบบริการการแพทย์ฉุกเฉินกรุงเทพมหานคร ประจำปี พ.ศ.2562 พร้อมเปิดเผยว่า กรุงเทพมหานคร โดยสำนักการแพทย์ได้ตรวจรับรองรถบริการการแพทย์ฉุกเฉินในระบบมาอย่างต่อเนื่องเป็นประจำทุกปีและในปีนี้ได้ตรวจรับรองรถบริการการแพทย์ฉุกเฉินระดับสูงครบทั้ง 9 โซนพื้นที่เรียบร้อยตั้งแต่เดือนกรกฎาคมที่ผ่านมา โดยมีรถเข้ารับการตรวจจำนวนทั้งสิ้น 150 คัน  ในครั้งนี้ได้ตรวจความพร้อมของอุปกรณ์และเครื่องมือต่างๆ อาทิ เครื่องช่วยหายใจเครื่องปั๊มหัวใจและเปลเคลื่อนย้ายผู้ได้รับบาดเจ็บ  ซึ่งจากการตรวจรับรองทั้งในเรื่องอุปกรณ์เครื่องมือรวมถึงตัวรถเป็นไปตามมาตรฐาน สามารถออกให้การช่วยเหลือประชาชนได้อย่างมีประสิทธิภาพและหากประชาชนบาดเจ็บ หรือมีอาการเจ็บป่วยฉุกเฉินสามารถแจ้งเหตุฉุกเฉินได้ที่โทร 1669 ศูนย์เอราวัณ เพื่อประสานรถพยาบาลให้การช่วยเหลือเร่งด่วนฟรีตลอด 24 ชั่วโมง ประชาชนสามารถสังเกตรถที่ผ่านการตรวจรับรองแล้วได้จากสติ๊กเกอร์ ซึ่งติดด้านข้างรถสัญลักษณ์เป็นรูปดาว 6 แฉก ด้านบนมีคำว่า Bangkok EMS และด้านล่างจะมีคำว่า กรุงเทพมหานคร พร้อมระบุ ปีพ.ศ. ที่ตรวจ